CELEX: 52015PC0390
Language: sk
Date: 2015-08-05
Title: Návrh ROZHODNUTIE RADY o pozícii, ktorá sa má zaujať v mene Európskej únie vo Výbore pre pridruženie v zložení pre otázky obchodu zriadenom Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej

EURÓPSKA KOMISIA
            V Bruseli5. 8. 2015
            COM(2015) 390 final
            2015/0170(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie vo Výbore pre pridruženie v zložení pre otázky obchodu zriadenom Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Dôvody a ciele návrhu
            
            
               Pripojený návrh predstavuje právny nástroj na stanovenie pozície Únie, ktorá sa má prijať v jej mene v orgáne zriadenom dohodou o pridružení medzi Úniou a treťou krajinou. Konkrétne sa týka vykonávania Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej (ďalej len „dohoda“).
            
            
               Dohoda bola podpísaná 27. júna 2014 a predbežne sa vykonáva od 1. septembra 2014, až kým ju neratifikujú členské štáty. Rozhodnutím Rady 2014/492/EÚ zo 16. júna 2014
                  1
                sa schválilo podpísanie dohody v mene Európskej únie a Európskeho spoločenstva pre atómovú energiu a ich členských štátov a predbežné vykonávanie niektorých jej ustanovení.
            
            
               V dohode sa zriadil Výbor pre pridruženie v zložení pre otázky obchodu, ktorý monitoruje vykonávanie hlavy V (Obchod a záležitosti súvisiace s obchodom) dohody a rieši súvisiace otázky. Tento výbor má stanoviť zoznam rozhodcov na zabezpečenie riadneho fungovania mechanizmu urovnávania sporov, ako sa stanovuje v článku 404 dohody.
            
            
               Súlad s existujúcimi ustanoveniami politiky v danej oblasti politiky
            
            
               Týmto návrhom sa na základe ustanovení uvedenej dohody vykonáva spoločná obchodná politika Únie voči krajine Východného partnerstva. Jeho cieľom je zriadiť potrebné inštitucionálne nástroje umožňujúce Únii a Moldavskej republike účinne riešiť dvojstranné spory týkajúce sa uplatňovania a výkladu tejto dohody. Je to v súlade s prístupom Únie k urovnávaniu sporov vyrokovaným alebo vykonávaným v rámci dohôd o voľnom obchode s inými obchodnými partnermi.
            
            
               Súlad s ostatnými politikami Únie
            
            
               Tento návrh je v súlade s ostatnými vonkajšími politikami Únie, najmä európskou susedskou politikou a politikou rozvojovej spolupráce vo vzťahu k Moldavskej republike, a dopĺňa ich.
            
            
               2.Právny základ, subsidiarita a proporcionalita
            
            
               Právny základ
            
            
               Právnym základom na určenie pozície, ktorú má Únia zaujať vo výboroch zriadených na základe dohody o pridružení medzi Úniou a Moldavskou republikou, je Zmluva o fungovaní Európskej únie (ďalej len „ZFEÚ“), a najmä jej článok 207 ods. 4 v spojení s článkom 218 ods. 9.
            
            
               Subsidiarita (v prípade iných ako výlučných právomocí)
            
            
               Spoločná obchodná politika je v súlade s článkom 3 ZFEÚ vymedzená ako oblasť, ktorá patrí do výlučnej právomoci Únie. Zásada subsidiarity sa preto neuplatňuje.
            
            
               Proporcionalita
            
            
               Tento návrh je potrebný s cieľom implementovať medzinárodné záväzky Únie stanovené v dohode o pridružení s Moldavskou republikou.
            
            
               Výber nástroja
            
            
               Tento návrh je v súlade s článkom 218 ods. 9 ZFEÚ, v ktorom sa stanovuje, že rozhodnutia prijíma Rada. Neexistuje žiadny iný právny nástroj, ktorý by sa mohol použiť na dosiahnutie cieľa vyjadreného v tomto návrhu.
            
         
         
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI APOSÚDENÍ VPLYVU
            
            
               Hodnotenia ex post/kontroly vhodnosti existujúcich právnych predpisov
            
            
               
                  Neuplatňuje sa.
               
            
            
               Konzultácie so zainteresovanými stranami
            
            
               Konzultácie so zainteresovanými stranami sa na tento návrh neuplatňujú.
            
            
               Získavanie a využívanie expertízy
            
            
               
                  Komisia zohľadnila informácie, ktoré poskytli členské štáty v posledných rokoch, pokiaľ ide o občanov Únie, ktorí sú vhodní a kvalifikovaní konať ako rozhodcovia vo veci sporov predložených na základe obchodných dohôd Únie.
               
            
            
               Posúdenie vplyvu
            
            
               
                  Návrh sa týka vykonávania inštitucionálnych aspektov dohody medzi Úniou a Moldavskou republikou, a najmä jej hlavy V (Obchod a záležitosti súvisiace s obchodom). Návrh nemá žiadny vplyv na hospodársku, sociálnu alebo environmentálnu politiku Únie. Dohoda sa predbežne uplatňuje od 1. septembra 2014 a jej vykonávanie je len v počiatočnom štádiu.
               
            
            
               Vhodnosť právnych predpisov a ich zjednodušenie
            
            
               
                  Na dohodu medzi Úniou a Moldavskou republikou sa nevzťahujú postupy Programu regulačnej vhodnosti a efektívnosti, nevyplývajú z nej žiadne náklady pre MSP ani nepredstavuje žiadny problém z hľadiska digitálneho prostredia.
               
            
            
               Základné práva
            
            
               Návrh nemá nijaké dôsledky na ochranu základných práv.
            
            
               4.VPLYV NA ROZPOČET
            
            
               
                  Neuplatňuje sa.
               
            
            
               5.OSTATNÉ PRVKY
            
            
               Plány vykonávania a mechanizmy monitorovania, hodnotenia a predkladania správ
            
            
               
                  Vykonávanie dohody pravidelne preskúmava Rada pre pridruženie medzi EÚ a Moldavskou republikou. Európska komisia sa takisto zaviazala každoročne podávať Európskemu parlamentu správy o vykonávaní hlavy V (Obchod a záležitosti súvisiace s obchodom) tejto dohody, vrátane prvkov zahrnutých do tohto návrhu.
               
            
            
               Vysvetľujúce dokumenty (v prípade smerníc)
            
            
               
                  Neuplatňuje sa.
               
            
         
         
            
               Podrobné vysvetlenie konkrétnych ustanovení návrhu
            
            
               
                  Cieľom návrhu je prijať pozíciu Únie v súvislosti s vykonávaním obchodnej časti dohody medzi Úniou a Moldavskou republikou. Hlava V (Obchod a záležitosti súvisiace s obchodom) tejto dohody obsahuje kapitolu 14 (Urovnávanie sporov), v ktorej sa stanovuje mechanizmus na riešenie obchodných sporov medzi zmluvnými stranami týkajúcich sa uplatňovania alebo výkladu obchodnej časti tejto dohody. V rozhodcovskom konaní uvedenom v kapitole 14 sa stanovuje, že žalujúca strana môže na vyriešenie dvojstranných sporov požiadať o zriadenie rozhodcovského tribunálu. V článku 404 dohody sa stanovujú pravidlá týkajúce sa zloženia tohto tribunálu. V dohode sa stanovuje vyhotovenie zoznamu kvalifikovaných osôb, ktoré môžu pôsobiť ako rozhodcovia. V súlade s tým bol s vládou Moldavskej republiky prediskutovaný návrh zoznamu rozhodcov, ktorí sú ochotní a schopní pôsobiť v rozhodcovskom tribunáli, pričom sa stanovili piati kandidátski rozhodcovia z Únie, piati kandidátski rozhodcovia z Moldavskej republiky a piati štátni príslušníci tretích krajín, ktorí môžu plniť funkciu predsedu rozhodcovského tribunálu. Zoznam sa bude používať v prípadoch, keď bude potrebné zriadiť rozhodcovský tribunál.
               
            
            
               2015/0170 (NLE)
            
            
               Návrh
            
            
               ROZHODNUTIE RADY
            
            
               o pozícii, ktorá sa má zaujať v mene Európskej únie vo Výbore pre pridruženie v zložení pre otázky obchodu zriadenom Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
            
            
               so zreteľom na návrh Európskej komisie,
            
            
               keďže:
            
            
               (1)V článku 464 ods. 3 a ods. 4 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej (ďalej len „dohoda“) sa stanovuje predbežné vykonávanie dohody v čiastočnom rozsahu, ako Únia bližšie určí.
            
            
               (2)V článku 3 rozhodnutia Rady 2014/492/EÚ
                  2
                sa uvádzajú ustanovenia dohody, ktoré sa majú predbežne vykonávať, vrátane ustanovení o zriadení a fungovaní Výboru pre pridruženie v zložení pre otázky obchodu a o urovnávaní sporov. V súlade s článkom 464 ods. 4 dohody predbežné vykonávanie týchto ustanovení nadobúda účinnosť od 1. septembra 2014.
            
            
               (3)V článku 404 ods. 1 dohody sa stanovuje, že Výbor pre pridruženie v zložení pre otázky obchodu, ako sa stanovuje v článku 438 ods. 4 dohody, sa má dohodnúť na zozname osôb, ktoré budú pôsobiť ako rozhodcovia v konaniach na urovnávanie sporov, do šiestich mesiacov od začiatku predbežného vykonávania dohody v súlade s článkom 464 ods. 5 dohody.
            
            
               (4)V súlade článkom 404 ods. 1 bol s vládou Moldavskej republiky prediskutovaný návrh zoznamu rozhodcov, ktorí by mohli pôsobiť v rozhodcovskom tribunáli, pričom sa stanovili piati kandidátski rozhodcovia z Únie, piati kandidátski rozhodcovia z Moldavskej republiky a piati štátni príslušníci tretích krajín, ktorí môžu plniť funkciu predsedu rozhodcovského tribunálu.
            
            
               (5)Je preto vhodné určiť pozíciu, ktorá sa má zaujať v mene Únie v rámci Výboru pre pridruženie v zložení pre otázky obchodu v súvislosti so zoznamom osôb, ktoré budú pôsobiť ako rozhodcovia na urovnávanie sporov,
            
            
               PRIJALA TOTO ROZHODNUTIE:
            
            
               Článok 1
            
            
               Pozícia, ktorá sa má zaujať v mene Únie v rámci Výboru pre pridruženie v zložení pre otázky obchodu v súvislosti s prijatím zoznamu osôb, ktoré budú plniť funkciu rozhodcov na urovnávanie sporov, vychádza z návrhu rozhodnutia uvedeného výboru pripojeného k tomuto rozhodnutiu.
            
            
               Menšie zmeny v návrhu rozhodnutia môžu zástupcovia Únie vo Výbore pre pridruženie v zložení pre otázky obchodu dohodnúť bez ďalšieho rozhodnutia Rady.
            
            
               Článok 2
            
         
         
            
               Toto rozhodnutie nadobúda účinnosť dňom jeho prijatia.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 260, 30.8.2014, s. 1.
               
               
                  
                     (2)
                  Rozhodnutie Rady 2014/492/EÚ zo 16. júna 2014 o podpise, v mene Európskej únie, a o predbežnom vykonávaní Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej (Ú. v. EÚ L 260, 30.8.2014, s. 1).
               
            
      
    ---documentbreak--- 
      
         
               EURÓPSKA KOMISIA
            V Bruseli5. 8. 2015
            COM(2015) 390 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie vo Výbore pre pridruženie v zložení pre otázky obchodu zriadenom Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej
            
               
         
         
            
               Návrh
            
            
               Rozhodnutie Rady pre pridruženie v zložení pre otázky obchodu medzi EÚ a MOLDAVSKOU REPUBLIKOU č. 1/2015
            
            
               z ... 2015
            
            
               o stanovení zoznamu rozhodcov podľa článku 404 ods. 1 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej
            
            
               Výbor PRE PRIDRUŽENIE V ZLOŽENÍ PRE OTÁZKY OBCHODU,
            
            
               so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej podpísanú v Bruseli 27. júna 2014, a najmä na jej článok 404 ods. 1,
            
            
               keďže:
            
            
               (1)V súlade s článkom 464 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej (ďalej len „dohoda“) sa dohoda v čiastočnom rozsahu vrátane ustanovenia o zostavení zoznamu rozhodcov predbežne vykonáva od 1. septembra 2014.
            
            
               (2)V súlade s článkom 404 ods. 1 dohody Výbor pre pridruženie v zložení pre otázky obchodu, ako sa uvádza v článku 438 ods. 4 dohody, zostaví zoznam 15 osôb, ktoré budú pôsobiť ako rozhodcovia,
            
            
               PRIJALA TOTO ROZHODNUTIE:
            
            
               Článok 1
            
            
               Zoznam osôb, ktoré môžu pôsobiť ako rozhodcovia na účely článku 404 ods. 1 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej, sa stanovuje v prílohe k tomuto rozhodnutiu.
            
            
               Článok 2
            
            
               Toto rozhodnutie nadobúda účinnosť dňom jeho prijatia.
            
            
               V ….…. dňa ...
            
            
                     
                  
                  
                     
                        Za Výbor pre pridruženie
                     
                     
                        v zložení pre obchod
                     
                     
                  
               
                     
                  
                  
                     
                        predseda
                     
                  
               
               PRÍLOHA
            
            
               ZOZNAM ROZHODCOV PODĽA ČLÁNKU 404 ODS. 1 DOHODY
            
            
               Rozhodcovia, ktorých navrhla Moldavská republika
            
         
         
            
               1.Sergiu BĂIEŞU
            
            
               2.Eduard SERBENCO
            
            
               3.Lilia GRIBINCEA
            
            
               4.Octavian CAZAC
            
            
               5.Mihail BURUIANĂ
            
            
               Rozhodcovia, ktorých navrhla Európska únia
            
            
               1.Claus–Dieter EHLERMANN
            
            
               2.Giorgio SACERDOTI
            
            
               3.Jacques BOURGEOIS
            
            
               4.Pieter Jan KUIJPER
            
            
               5.Ramon TORRENT
            
            
               Predsedovia
            
            
               1.David UNTERHALTER (Juhoafrická republika)
            
            
               2.Merit JANOW (USA)
            
            
               3.William DAVEY (USA)
            
            
               4.Leora BLUMBERG (Juhoafrická republika)
            
            
               5.Helge SELAND (Nórsko)